Gee hoop, so in die loop | Netwerk24
Gee hoop, so in die loop
Deur Stephan Joubert 07 September 2018 00:00
Alle redelike mense stem saam daar's heeltemal te veel geweld en misdaad in Suid-Afrika. Vir seker is die oplossings hiervoor nie maklik nie.
Die roete wat God se mense in hierdie dae moet loop, is egter helder uitgestippel in sy Boek: Volg die Prins van Vrede! Loop agter Hom aan wat God se nuwe koninkryk na ons toe gebring het. Volg Hom van wie die engele gesing het dat Hy vrede op aarde bring; God se soort vrede.
Nooit het Jesus geweld met geweld beantwoord nie. Geknakte riete het Hy nie gebreek nie. Rokende lampe het Hy nie uitgedoof nie. Haat het nooit 'n vastrapplek in sy nabyheid gekry nie. Vir armes en randfigure het Jesus 'n ruim hart gehad . . . en kos ook! Verwaandes, geweldenaars en selfgeregtigdes moes egter by Hom hoor dat hulle tot inkeer moet kom.
Loop opnuut agter die nederige, hemelse Kneg aan. Wees sy vredemakers. Bou brûe tussen strydendes. Bid vir vriende en vyande. Gee om. Deel brood met hongeres. Versprei hoop so in die loop.